NEWS ไตรมาส 3 ขาดทุนลดลง 74% เหลือ 25.82 ลบ. จากปีก่อนขาดทุน 99.36 ลบ.
บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ …
13 พ.ย. 2561

บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS รายงานผลการดำเนินงานในไตรมาส 3/2561 สิ้นสุดวันที่ 30 ก.ย.2561 มีผลการดำเนินงานดังนี้

โดยผลการดำเนินงานในไตรมาสดังกล่าวขาดทุนสุทธิลดลงเนื่องจาก บริษัทฯมีรายได้จากการดําเนินงานรวมเพิ่มขึ้น 70.654 ล้านบาท เพิ่มขึ้นจากรายได้ส่วนงานธุรกิจโฆษณาทางทีวีและเกี่ยวกับสื่อใหม่ (New Media) 46.215 ล้านบาท และส่วนงานธุรกิจการจําหน่ายและให้บริการเครื่องมือและอุปกรณ์ ตรวจสอบชีวอนามัยมีรายได้เพิ่มขึ้นรวม 24.441 ล้านบาท สําหรับรายได้จากส่วนงานธุรกิจคอมพิวเตอร์ลดลงเล็กน้อย
อนึ่งเมื่อวันที่ 22 กันยายน 2561 บริษัท ทีวี ไดเร็ค จำกัด (มหาชน) หรือ TVD แจ้งตลาดหลักทรัพย์แห้งประเทศไทย (ตลท.) ว่า ที่ประชุมคณะกรรมการของบริษัทฯ เมื่อวันที่ 21 กันยายน 2561 อนุมัติให้เสนอต่อที่ประชุมวิสามัญผู้ถือหุ้นของบริษัท เพื่อพิจารณาอนุมัติให้บริษัทเข้าซื้อหุ้นของบริษัท สปริงนิวส์ เทเลวิชั่น จำกัด (SPTV) จากบริษัท สปริงนิวส์ คอร์ปอเรชั่น จำกัด (SPC) ซึ่งเป็นบริษัทย่อยของบริษัท นิวส์เน็ตเวิร์ค คอร์ปอเรชั่น จำกัด (มหาชน) หรือ NEWS ในสัดส่วนไม่น้อยกว่าร้อยละ 90.10 ของหุ้นทั้งหมดที่ออกและชำระแล้วของ SPTV โดยปราศจากภาระผูกพันและการรอนสิทธิใดๆ
ทั้งนี้เพื่อถือครองใบอนุญาตกิจการโทรทัศน์ฯ และประกอบกิจการสถานีโทรทัศน์ให้บริการภาคพื้นดินในระบบดิจิตอลช่องรายการหมวดข่าวสารและสาระ ช่องสปริงนิวส์ บริษัทต้องชำระค่าหุ้นเป็นรายเดือนในอัตราเดือนละ 7,655,000บาท นับตั้งแต่วันที่การซื้อขายหุ้นของ SPTV สำเร็จเป็นต้นไป จนสิ้นสุดกำหนดระยะเวลาของใบอนุญาตกิจการ รวมเป็นเงินทั้งสิ้น 949,220,000 บาท
รวมทั้งชำระค่าผลิตรายการข่าวสารและสาระในอัตราเดือนละ 1,055,000 บาท และให้สิทธิ SPC ขายเวลาโฆษณาอีกในสัดส่วนร้อยละ 30 ของเวลาที่ SPC ผลิตรายการข่าวสารและสาระ ซึ่งคำนวณเป็นมูลค่าประมาณเดือนละ  540,000 บาท รวมเป็นเดือนละ 1,595,000 บาท โดยประเด็นดังกล่าวต้องผ่านการอนุมัติจากผู้ถือหุ้นในกำหนดการประชุมวิสามัญผู้ถือหุ้นวันที่ 23 พ.ย. 2561